**Gruppeledelsens beretning, 2020**

*Punkt B i dagsordenen.*

Året 2019 har været et spændene og travlt år for Nørre Alslev spejderne. Pr. 1. januar 2020 havde gruppen 117 medlemmer, dette gør os til den største gruppe på Lolland og Falster, og vi er nu i gang med det sjette år i træk med et medlemstal over 100. Det er dejligt at være mange spejdere, men det er ikke et mål i sig selv at være mange. Det er vigtigt for os at lave noget spejderarbejde af kvalitet. Vi vil gerne fastholde vores spejdere så længe som muligt, og give dem gode oplevelser og store udfordringer, som de kan vokse og blive klogere på sig selv af.

2019 var et travlt år for alle grenene, der har været mange spejderture og fællesarrangementer. Året startede med en nytårsparade, om eftermiddagen med fakkeloptog. En kold tur Søen rundt i Maribo, Olandiske lege i Nørre Vedby. Der var Sct. Georgs dag, hvor spejderne aflagde spejderløfte. Der var Sov-ude-dag, hvor spejderne med forældre kunne komme op og sove i telte hos spejderne, så forældrene også får glæde af friluftslivet, det var i forbindelse med arbejdsdagen, tak for hjælpen med alt det der blev lavet den dag. Der var Pinsetur for junior, landtrop og landklan - hvor patruljelivet var i centrum. Søspejderne var på Pinsetogt. Mikroerne og minierne var til mikro-minidag i Nakskov, hvor de fejrede bedstemor ands fødselsdag og søspejderne deltog i Vild med Vand i Stubbekøbing. Vi tændte Sct. Hans bålet i mosen, og den tradition fortsætter vi med. Så var der jo sommerlejrene, som er et helt kapitel for sig. I 2019 var mikro, mini og juniorerne på sommerlejr på Gurredam ved Helsingør. Det var en dejlig tur hvor spejderne blandt andet klatrede, smedede og besøgte Kronborg slot. Juniorerne fik en hike i Sverige, hvor de gik Kullen rundt og badede i pool, en tur de nok ikke glemmer foreløbig. Søspejderne tog ud på sommertogt til bl.a. Klintholm havn. Landtroppen og landklanen tog til Lodskovvad ved Skagen og fik set det meste af Nordjylland og gået mange kilometer, måske lidt for meget i forhold til det forventede, de kom blandt andet over Råbjerg mile, Grenen og ikke mindst en tur i Fårup Sommerland. Sommerlejrene er altid årets højdepunkt, hvor spejderne bliver udfordret mere end til de ugentlige møder, og sommerlejrene gav en masse nye udfordringer og oplevelser til spejderne.

I august måned havde vi sommeroprykning, hvor spejderne havde lavet en meget pæn gave til mig i anledning af mit 10 års jubilæum som gruppeleder, tak for det. Der var gruppetur i september på Guldborgland skole, med et dejligt pirattema, som søklanen havde arrangeret - det var en rigtig god tur. Og så nåede vi lige at fejre gruppens 44 års fødselsdag, med en rigtig spejderfest. I årets løb har der også været grenture, gåture, juleture, sejlture og ikke mindst de ugentlig møder, hvor meget spejderlæring foregår.

Det meste af gruppen har haft medlemsvækst i 2019, desværre har der ikke været medlemsvækst i søafdelingen, hvilket er rigtig ærgerligt. Det er vigtigt at vi som gruppe husker at vi består af to afdelinger. Vi er én spejdergruppe der udbyder to typer spejderarbejde, nemlig søspejd og landspejd. Det er vigtigt at vi kan tilbyde begge dele og er glade for at vi har muligheden for det, da et bredt spejderarbejde giver mere værdi og i år kan søspejderne fejre deres 30 års jubilæum.

Som I kan høre er vi en gruppe med et højt aktivitetsniveau. Det er vigtigt at spejderne deltager på turene, og bliver udfordret og lærer forskellige metoder til at begå sig i livet. Spejder er nemlig personligt udviklende. Derfor har vi også i år haft spejdere på kursus i patruljeledelse. Det er dejligt at spejderne ønsker at blive bedre og sætte sig nye personlige mål.

Vi har i 2019 fået mere styr på spejderskoven og spejderhaven og vi håber at det hele er klar til indvielse senere i år. Vores samarbejde med kommunen og børnehaven går fint, og vi har i 2019 fået lavet vores vej til spejderentret - det er blevet rigtig godt, ligesom der også er kommet lys på stien ned mod Knud Olsens gade.

Jeg vil gerne præsentere de enkelte grene og ledere.

**Gruppeledelsen:** Joan er gruppeleder med ansvaret for lederudvikling og det daglige spejderarbejde.

**Familiespejd:** Joan er leder og Martin A hjælper til. De holder møde hver anden søndag, og er ude på de fleste møder. Der er 5 spejdere, og så deres forældre.

**Mikro:** Egon, Martin A og Joan er ledere, Laurits-Emil og Sebastian er assistenter. Der er 10 spejdere. Og det går rigtig godt.

**Mini:** Freja, Per og Martin A er ledere, Emma og Pauline er assistenter. Freja er startet som leder i gruppen igen efter et længere ophold i Jylland, ligesom Pauline er kommet hjem fra efterskole. Der er 12 spejdere. Det er nogle gode spejdere, som er der er meget energi i.

**Junior:** Martin A og Mads er ledere. Sofie og Tania er assistenter. Sofie er ny leder i gruppen, men har tidligere været spejder i Toreby - hun er meget dygtig og engageret i spejderarbejdet. Der er 13 juniorer og arbejdet kører rigtig godt, de tager mange mærker og er meget engagerede spejdere.

**Landtrop:** Martin A er leder, og Joan hjælper til. Der er 21 spejdere, og de er meget glade for spejderarbejdet. Deltager i mange ture og er meget selvhjulpne, og er i 2019 begyndt at arbejde i patruljer. Det er en stor og hyggelig flok spejdere.

**Søtrop:** Mikkel og Danny er ledere. Der er 3 spejdere. Der kunne godt ønskes flere søspejdere, men ellers kører arbejdet godt.

**Landklan:** Martin A er leder. Der er 18 spejdere, som er spredt rundt om i landet, de deltager dog i gruppens fællesarrangementer. De yngste klanspejdere har møde om onsdagen.

**Søklan:** Mette er leder, der er 11 spejdere, spredt rundt om i hele landet. Der er møde om onsdagen, for dem som kan komme.

Derudover har vi også nogle ledere som ikke er koblet på nogen bestemt gren, det er: Jens, Maiken, Henrik, Martin S og Henriette.

Det er de samme ledere der går igen år efter år. Vi har de senere år haft en meget stabil lederstab og i år kan Martin S fejre 10 år som leder i gruppen. Mads fejre 5 år som juniorleder, Egon fejre 30 års lederjubilæum, og Martin A kan fejre 5 år som juniorleder, og 10 år som tropsleder, dog har vi i 2019 også fået udvidet lederstaben med nye unge kræfter (Freja, Sofie, Pauline), som tegner godt for gruppens fremtid. Tillykke med jubilæerne til Mads, Egon, Martin S og Martin A, og velkommen til de nye ledere.

Året 2020 byder på mange spændene spejderoplevelser, se i programmet og deltag på de fantastiske ture, specielt sommerlejrene kan man glæde sig til.

Jeg vil gerne takke Alex, Egon og Per for at holde de ydre forhold i spejdercentret på et højt niveau og hjælpe med at skaffe det vi lige står og mangler.

Jeg vil gerne takke Mikkel, Danni, Mette og søklanen for deres store arbejde med at holde vores både i god stand til glæde for spejderne ikke kun her i gruppen, men også for andre grupper i vores division.

Jeg vil gerne takke Martin A for at være så aktiv i gruppen. Du yder et kæmpe arbejde for gruppen, du er involveret i alle grene fra familiespejd til landklan, står for hjemmesiden, indmeldelser og udmeldelser, skriverier til avisen, gruppens materialer og du er inde over stort set alle fælles arrangementer, og samtidig er du også vores repræsentant i divisionsledelsen. Derfor synes jeg som gruppeleder at det var helt fortjent at du blev kåret til årets ildsjæl 2019, stort tillykke med prisen og tak for indsatsen.

Jeg vil gerne takke Sheila for sit store arbejde i børneungesamrådet og folkeoplysningsudvalget, som har været til gavn for spejderarbejdet i vores kommune.

Jeg vil gerne takke divisionsledelsen for det arbejde som de laver.

Generelt vil jeg takke alle lederne for det store stykke arbejde som I yder til glæde for spejderne, både på de ugentlige møder og på turene. Uden lederne var der ikke noget spejderarbejde i Nørre Alslev. Husk at lederne er frivillige og ikke får penge for alle de timer, som de ligger i spejderarbejdet.

Jeg vil gerne takke forældrene for den gode opbakning vi får, og tak for lån af jeres søde børn. Jeg vil gerne takke for det gode samarbejde i bestyrelsen og i vores forretningsudvalg.

Og husk endelig vores motto: *det er sjovt at være spejder*.

*Joan Andersen, Gruppeleder for Nørre Alslev spejderne*